Mabinogi

Casgliad o bedair chwedl yn seiliedig ar y traddodiad llafar Cymreig yw'r **Mabinogi**. Eu henw traddodiadol yw Pedair Cainc y Mabinogi (mae *cainc* yn golygu "cangen", sef "chwedl o fewn chwedl").

Oherwydd i'r Arglwyddes Charlotte Guest gamddeall y gair Cymraeg Canol *mabynogion* (sy'n digwydd unwaith yn unig, mewn testun o chwedl Pwyll mewn dwy o'r llawysgrifau), fe ddefnyddir y gair 'Mabinogion' ers iddi hi gyhoeddi ei chyfieithiad Saesneg dylanwadol o'r Pedair Cainc ac wyth chwedl arall i gyfeirio at y chwedlau mytholegol Cymreig yn eu crynswth. Mae rhai o'r chwedlau hynny'n chwedlau llafar sy'n cynnwys elfennau hanesyddol o'r Oesoedd Canol yng Nghymru, ond ceir ynddynt hefyd elfennau cynharach o lawer sy'n deillio yn y pen draw o fyd y Celtiaid a'u mytholeg.

Cedwir testunau pwysicaf y chwedlau mewn dwy lawysgrif ganoloesol arbennig, sef *Llyfr Gwyn Rhydderch* a ysgrifennwyd rywbryd oddeutu 1350, a *Llyfr Coch Hergest* a ysgrifennwyd rywbryd rhwng tua 1382 a 1410.

## Y Pedair Cainc
Casgliad o bedair chwedl sy'n perthyn i'r un cylch yw Pedair Cainc y Mabinogi. Y pedair chwedl yw:
**Pwyll Pendefig Dyfed*
**Branwen ferch Llŷr*
**Manawydan fab Llŷr*
**Math fab Mathonwy*
Cawsant eu llunio gan lenor dawnus, tua chanol yr 11g o bosibl. Y llinyn sy'n eu cydio wrth ei gilydd, er yn denau braidd mewn mannau, yw hanes Pryderi, mab Pwyll Pendefig Dyfed a Rhiannon.

## Y Chwedlau Brodorol
[150px|bawd|*[Breuddwyd Rhonabwy*]]
Cyfieithodd a chyhoeddodd yr Arglwyddes Guest saith chwedl arall yn ei chasgliad. Mae pedair ohonynt yn chwedlau sy'n cynnwys deunydd o chwedloniaeth a thraddodiadau Cymreig, ac am y rheswm hynny yn cael eu galw yn **Y Chwedlau Brodorol** gan ysgolheigion. Eu teitlau yw:

**Breuddwyd Macsen Wledig*
**Cyfranc Lludd a Llefelys*
**Culhwch ac Olwen*
**Breuddwyd Rhonabwy*

Gan fod traddodiadau cynnar am y brenin Arthur i'w cael yn *Culhwch ac Olwen* a *Breuddwyd Rhonabwy*, mae'r storïau hyn o ddiddordeb arbennig i ysgolheigion Arthuraidd. *Culhwch ac Olwen* yw'r chwedl Cymraeg Canol gynharaf ar glawr tra bod *Breuddwyd Rhonabwy* yn chwedl fwrlesg o ddiwedd yr Oesoedd Canol sy'n fath o barodi o'r chwedlau cynharach.

Mae *Breuddwyd Macsen Wledig* yn adrodd hanes yr Ymerawdwr Rhufeinig Magnus Maximus ac yn ei gysylltu â Segontiwm, y gaer Rufeinig ger Caernarfon. Mae dylanwad *Historia Regum Britanniae* Sieffre o Fynwy i'w gweld yn amlwg yn *Cyfranc Lludd a Llefelys*.

## Y Tair Rhamant
[150px|bawd|*[Iarlles y Ffynnon*]]

Mae'r tair stori a adnabyddir wrth yr enw Y Tair Rhamant yn chwedlau Arthuraidd sydd i'w cael yn rhannol yng ngwaith yr awdwr Ffrangeg Chrétien de Troyes yn ogystal. Erbyn hyn cred ysgolheigion fod y ddau gylch o chwedlau yn annibynnol ar ei gilydd ond bod elfennau ynddynt yn seiliedig ar waith hŷn. Y Tair Rhamant yw:
**Iarlles y Fynnon* (neu *Owain*)
**Peredur fab Efrawg*
**Geraint ac Enid*

Mae'r Tair Rhamant yn perthyn i fyd sifalri a'i defodau ac mae lleoliad yr anturiaethau niferus yn amwys fel rheol, mewn cyferbyniaeth â daearyddiaeth y Pedair Cainc.

## Hanes Taliesin
[150px|bawd|[Taliesin Ben Beirdd|Gwion Bach yn gofalu am bair Ceridwen]]

Yn ogystal â'r chwedlau hyn mae'r Arglwyddes Guest yn cynnwys wythfed chwedl nad yw yn y Llyfr Gwyn na'r Llyfr Coch (nid yw'n arfer ei chynnwys mewn argraffiadau diweddarach chwaith). Hanes geni a mabolaeth y Taliesin chwedlonol yw'r chwedl, a adwaenir fel,

**Hanes Taliesin* (neu *Chwedl Taliesin* neu *Ystorya Taliesin*)
Ceir nifer o gerddi sy'n gysylltiedig â'r chwedl, gyda rhai ohonynt i'w cael yn y testun ei hun.

## Addasiadau
bawd|chwith|170px|Addasiad Dafydd Ifans a Rhiannon Ifans

## Ffilm
Gwnaed y ffilm animeiddiedig *Y Mabinogi* (90 munud; cyfarwyddwr: Derec Hayes) yn 2002.

## Gweler hefyd
*Pwyll
*Branwen
*Manawydan
*Llŷr
*Math fab Mathonwy
*Mathonwy
*Efnysien
*Pair Dadeni
*Lludd
*Llefelys
*Culhwch
*Olwen
*Peredur
*Geraint ab Erbin
*Owain ab Urien
*Lleu Llaw Gyffes
*Taliesin Ben Beirdd

Categori:Chwedlau Cymraeg Canol
Categori:Rhyddiaith Cymraeg Canol
Categori:Llenyddiaeth Cymru yn yr Oesoedd Canol
Categori:Mytholeg Gymreig